《沁园春 其二 为卓火传甥题传经堂同曹顾庵学士作》
清代·丁澎

代易时移，岿哉斯堂，肯搆依然。羡书摊百卷，争如昼锦，庾称万羡，宁取三鳣。

帐里香芸，阶前带草，临水依塘只数椽。君家学，使田何辕固。

比室摩肩。

园林梓泽荒烟。惟绿字、丹文信可传。看允宗有角，终惭岳岳，孝先之腹，任尔便便。

户映缃青，阁销藜火，甥也宁云似舅贤。休如仆，但与书不读，白昼长眠。

作者简介：（约1622—1686）清浙江仁和人，字飞涛，号药园。回族。顺治十二年进士，官主事。充河南乡试副考官，荐升郎中。科场案起，以违例被劾，谪塞上五年。工诗。早年与毛先舒、柴绍炳等人称“西泠十子”，后又与宋琬、施闰章等人号“燕台七子”。有《信美堂诗选》、《扶荔堂集》。